|  |
| --- |
| Til høringsparterne på vedlagte høringsliste  |

|  |
| --- |
| **Sagsnr.**2021 - 2388**Doknr.**412078**Dato**03-06-2021 |

Høring over forslag til lov om ændring af byggeloven

Indenrigs- og Boligministeriet sender hermed vedlagte udkast til lov om ændring af byggeloven i høring.

Indenrigs- og Boligministeriet skal anmode om eventuelle bemærkninger til lovforslaget senest den 16. juli 2021. Høringssvar bedes sendt til im@im.dk med kopi til jni@im.dk og med angivelse af sagsnummer 2021-2388.

## Baggrund og indhold

Der er 5. marts 2021 indgået en politisk aftale mellem regeringen (Socialdemokratiet) og Venstre, Dansk Folkeparti, Socialistisk Folkeparti, Radikale Venstre, Enhedslisten, Det Konservative Folkeparti og Alternativet om national strategi for bæredygtigt byggeri. Lovforslaget har til formål at udmønte dele af den politiske aftale.

Med lovforslaget foreslås det at udvide byggelovens formål, så lovens formål rummer hensynet til klima og ressourcer samt hensynet til økonomisk bæredygtighed. Derudover foreslås det at indføre bemyndigelsesbestemmelser til fastsættelse af krav til byggeriets klimapåvirkning, herunder krav om livscyklusvurdering og CO2-grænseværdi, krav om totaløkonomisk analyse, krav om ressourceanvendelse på byggepladser og krav om dokumentation af problematiske stoffer i byggematerialer.

Det foreslås, at loven træder i kraft den 1. januar 2022.

Høringsmaterialet vil blive gjort tilgængeligt på Høringsportalen.dk, ligesom de modtagne høringssvar vil blive offentliggjort på portalen.

Spørgsmål vedrørende høringen kan rettes til Janet Nielsen på mail jni@im.dk og telefon 2440 8713.

Med venlig hilsen

Janet Nielsen

*Fuldmægtig*